AlexejDobrolubov/national_council_slovak_2010 huggingface dataset:
90. schôdza NR SR - 14.deň - A. dopoludnia
Dátum: 2023-05-24
Poslanec: Drdul, Dominik (OĽANO)
Druh vystúpenia: Vystúpenie

40. Ďakujem veľmi pekne. Cieľom predloženého návrhu zákona je redukcia uplatnenia inštitútu prideľovania vecí exekútorom náhodným výberom, a to len na prípady, kde je vlastne postavenie oprávneného štát, zdravotná poisťovňa, štátna organizácia alebo štátom väčšinovo vlastnený subjekt. Dôvodom predloženia tohto návrhu zákona je spružnenie exekučných konaní pre súkromný sektor, keďže slobodný výber exekútora umožní vyššiu mieru súťaže, aj pokiaľ ide o rýchlosť konania. Nie je dôvod, aby sa súkromný sektor nemohol slobodne rozhodnúť, ktorému exekútorovi zverí vymáhanie svojej pohľadávky. Verejný sektor bude naďalej viazaný náhodným výberom exekútora. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Návrh zákona nebude mať vplyv na rozpočet verejnej správy, na životné prostredie, na informatizáciu spoločnosti, žiadne sociálne vplyvy, nebude mať vplyvy na služby verejnej správy pre občana ani vplyv na manželstvo, rodičovstvo a rodinu. Návrh zákona bude mať pozitívny vplyv na podnikateľské prostredie. V krátkosti možno, ešte kým príde pán spravodajca, lebo ma poprosil o nejaký čas, uvediem, že, a už tu je, O. K., tak v tom prípade je to všetko. A nech sa páči, pán spravodajca.
90. schôdza NR SR - 14.deň - A. dopoludnia
Dátum: 2023-05-24
Poslanec: Drdul, Dominik (OĽANO)
Druh vystúpenia: Vystúpenie s faktickou poznámkou

26. Ďakujem veľmi pekne za slovo. Janka, tvoju myšlienku, samozrejme, podporujem. Rezortizmus, ktorý na Slovensku, bohužiaľ, je veľmi rozšírený, treba preklenúť, treba vyplniť medzery v kompetenčných rámcoch, treba zapojiť každú voľnú ruku, najmä ak v určitých segmentoch, ktoré by mali byť financované, nie je adekvátne množstvo financií. Toto je nástrojom, ktorým sa to dá vyriešiť. A zároveň sa ospravedlňujem za zmätočnú faktickú v prvom čítaní. Pekný deň prajem.
90. schôdza NR SR - 7.deň - B. popoludní
Dátum: 2023-05-11
Poslanec: Drdul, Dominik (OĽANO)
Druh vystúpenia: Vystúpenie s faktickou poznámkou

68. Karol, ja budem veľmi stručný a krátky. V prvom rade ti chcem poďakovať za tvoj naozaj dlhý a vytrvalý boj za správny cieľ, za tretiu hodinu telesnej výchovy, viac pohybu našim študentom a žiakom a deťom len prospeje. A zároveň a obzvlášť ti chcem poďakovať za to, že nezabúdaš myslieť ani na inkluzívny aspekt, ktorý môže mať šport, na súdržnosť našej spoločnosti a pozitívny vplyv, ktorý môže tretia hodina telesnej výchovy priniesť, a že ju chceš koncipovať naozaj ako tretiu hodinu telesnej pre každého vrátane žiakov s rôznymi formami znevýhodnení.
90. schôdza NR SR - 7.deň - A. dopoludnia
Dátum: 2023-05-11
Poslanec: Drdul, Dominik (OĽANO)
Druh vystúpenia: Vystúpenie s faktickou poznámkou

26. Kolega, presne tak, ako si povedal, tento návrh zákona do veľmi pekných formulácií, ktoré sú navonok možno pre niekoho bezpríznakové alebo neutrálne, zaobalil v podstate svoj perfídny cieľ už aj tak silnú právomoc absolútne vychýliť ešte niekam úplne inam a vyblokovať iné právomoci iných orgánov. Preto si myslím, že by nemal prejsť, ja ho teda určite nepodporím. A možno ešte taká poznámka na záver. Zákonodarca sa podľa mňa okrem toho, aby hájil zákonnosť, a okrem toho, aby budoval právny štát vo formálnom zmysle slova, má starať aj o materiálnu stránku veci a má sa naozaj starať aj o to, či pravidlá, ktoré prijíma, sú vyvážené. V tomto prípade by vyvážené neboli a preto tento návrh zákona nepodporím.
90. schôdza NR SR - 7.deň - A. dopoludnia
Dátum: 2023-05-11
Poslanec: Drdul, Dominik (OĽANO)
Druh vystúpenia: Vystúpenie s faktickou poznámkou

10. Ďakujem veľmi pekne. Kolega, určite sa dohodneme na tom, že trestné stíhanie má byť iba zo zákonných dôvodov vedené a že teda nemá štát zasahovať neprimeraným spôsobom do práv kohokoľvek, ale na čom sa nedohodneme, je to, že by bolo nejakým spôsobom, nedajbože, treba rozširovať toto už aj tak dosť ultimatívne oprávnenie a že by, nedajbože, bolo potrebné komukoľvek dávať ešte väčšie oprávnenie a vstúpiť do akejkoľvek živej trestnej veci a celému tímu ľudí, ktorí pracujú, jeho robotu zmariť.
88. schôdza NR SR - 6.deň - A. dopoludnia
Dátum: 2023-03-22
Poslanec: Drdul, Dominik (OĽANO)
Druh vystúpenia: Vystúpenie

17. Vážený pán podpredseda, vážené panie poslankyne, páni poslanci, predseda Národnej rady Slovenskej republiky rozhodnutím č. 1495 z 31. januára 2023 pridelil predmetnú informáciu na prerokovanie ústavnoprávnemu výboru. Vláda predkladá informáciu na základe § 4 zákona č. 19/2022 Z. z., ktorým sa ustanovujú podmienky vydávania aproximačných nariadení vlády Slovenskej republiky, a to v polročných intervaloch. V II. polroku bolo vydaných sedem aproximačných nariadení a je predpoklad, že v I. polroku 2023 bude prijatých päť návrhov aproximačných nariadení vlády. Ústavnoprávny výbor prerokoval uvedenú informáciu na svojej 157. schôdzi dňa 9. marca 2023 a uznesením č. 700 odporúčal Národnej rade vziať ju na vedomie. Pán podpredseda, prosím, otvorte rozpravu.
88. schôdza NR SR - 5.deň - A. dopoludnia
Dátum: 2023-03-21
Poslanec: Drdul, Dominik (OĽANO)
Druh vystúpenia: Vystúpenie s faktickou poznámkou

67. Ďakujem veľmi pekne za slovo, pán predsedajúci. Presne tak, Lucka, ako si povedala, tento zákon a najmä spôsob, akým sa vykladá a uplatňuje aj samotným ministerstvom, je, bohužiaľ, typickým príkladom rezortizmu, ktorý máme stále na Slovensku veľmi rozmohnutý, a je príkladom tunelovitého vnímania sveta prostredníctvom veľmi úzkeho okruhu faktorov, cez ktoré sa pozeráme na svet, a preto si myslím, že keď teda, keď nie je možné, aby úrad práce vykladal a aplikoval zákon rozumne, racionálne a zmysluplne, a napríklad sa tvári, že dieťa zrazu prestane potrebovať všetky samoobslužné úkony, akonáhle prekročí prah školy, na čo odkazuje asi § 21 ods. 4 tohoto zákona, na ktorý chcem aj touto cestou upozorniť, aby ste sa s ním vysporiadali, ak teda ste sa náhodou ešte nevysporiadali, tak, bohužiaľ, Národná rada musí zakročiť a musí takto priamo, explicitne všetko do zákona písať, čo považujem za veľmi veľkú škodu, lebo potom máme veľmi široké a rozsiahle predpisy. Samozrejme, návrh zákona podporím a v danej situácii a v danom stave ho považujem za potrebný.
88. schôdza NR SR - 4.deň - A. dopoludnia
Dátum: 2023-03-17
Poslanec: Drdul, Dominik (OĽANO)
Druh vystúpenia: Vystúpenie s faktickou poznámkou

172. Ďakujem veľmi pekne za slovo. Lukáš, chcem ti poďakovať za pomerne obsiahly a detailný, odborný výklad ku predmetu novely. Myslím si, že takto sa to má robiť, je to poctivé, je to priame ku kolegom, aby nikto nebol ani len v podozrení, že ho niekto obchádza. Som veľmi rád, že týmto spôsobom vieme pomôcť pomerne širokému okruhu ľudí pomerne rôznym spôsobom, že neroztvárame cestný zákon na osemkrát, ale že teda pri jednej príležitosti vyriešime viaceré oblasti právnych vzťahov a veľmi rád budem aj naďalej súčinný pri presadzovaní tohto návrhu zákona a veľmi rád budem odpovedať na otázky každého, kto bude mať potrebu sa o tomto zákone baviť. A, samozrejme, rád sa pripojím aj ku stretnutiu s pánom riaditeľom dopravnej polície.
94. schôdza NR SR - 8.deň - A. dopoludnia
Dátum: 2023-06-23
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

175. Je mi ľúto teda, že ste si o tom nehovorili, lebo ja som tento návrh aj vlastne tento problém, ktorý vznikol, konzultovala s pánom Ledeckým, hovorila som s ním o tom na výbore aj s tým, že vlastne v spolupráci s ministerstvom takýto pozmeňujúci návrh predložíme, tak je mi ľúto, že sa k vám táto informácia nedostala. Čiže s pánom Ledeckým to bolo dohodnuté vopred. Ďakujem.
94. schôdza NR SR - 8.deň - A. dopoludnia
Dátum: 2023-06-23
Poslanec: Drábiková, Lucia (OĽANO)
Druh vystúpenia: Vystúpenie v rozprave

171. Ďakujem pekne za slovo. Veľmi vítam každú úpravu, ktorá pomôže ľuďom s ťažko zdravotným postihnutím. Jednu takúto úpravu sme priniesli pred časom, kedy sme vlastne pripravili novelu, ktorá mala umožniť plynulejší prechod od rodičáku na opatrovák. Žiaľ, stali sa pri príprave toho zákona chyby, ktoré budem teraz chcieť napraviť vlastne v pozmeňovacom návrhu. A ide o to, aby súbeh rodičovského a opatrovateľského príspevku, nakoľko jeden je vyplácaný popredu, jeden pozadu, aby nepoškodil rodičov, ktorý sa starajú o takéto ťažko zdravotne postihnuté dieťa. A teraz pristúpim k čítaniu pozmeňujúceho návrhu. Pozmeňujúci návrh poslancov Národnej rady Slovenskej republiky Lucie Drábikovej, Dominika Drdula a Jany Žitňanskej k návrhu poslancov Národnej rady Slovenskej republiky Tomáša Lehotského, Vladimíra Ledeckého a Anny Zemanovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 1631). 1. V čl. I sa za bod 6 vkladá nový bod 7, ktorý znie: „7. V § 40 ods. 1 sa vypúšťa druhá veta a tretia veta.“ Nasledujúce body sa primerane preznačia. Navrhovaná úprav nadobúda účinnosť 1. augusta 2023, čo sa premietne do článku o účinnosti. 2. Čl. I sa dopĺňa bodom 12, ktorý znie: 12. Za § 67n sa vkladá § 67o, ktorý vrátane nadpisu znie: „§ 67o Prechodné ustanovenie k úprave účinnej od 1. augusta 2023 (1) Ak konanie o peňažnom príspevku na opatrovanie, ktorý je priznaný od prvého dňa kalendárneho mesiaca nasledujúceho po kalendárnom mesiaci, v ktorom bol vyplatený posledný rodičovský príspevok podľa § 40 ods. 1 tretej vety v znení účinnom do 31. júla 2023, bolo právoplatne skončené do 31. júla 2023, úrad rozhodne o peňažnom príspevku na opatrovanie za obdobie od prvého dňa kalendárneho mesiaca, v ktorom sa začalo konanie o peňažnom príspevku na opatrovanie do konca kalendárneho mesiaca predchádzajúceho mesiacu, od ktorého je peňažný príspevok na opatrovanie priznaný. (2) Konanie o peňažnom príspevku na opatrovanie podľa odseku 1 sa začína na podnet úradu.“ Navrhovaná úprava nadobúda účinnosť 1. augusta 2023, čo sa premietne do článku o účinnosti. Ďakujem.
94. schôdza NR SR - 8.deň - A. dopoludnia
Dátum: 2023-06-23
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

22. Ďakujem za slovo. Ďakujem ti, Monika, z teba hovoria skúsenosti aj vedomosti. Ja chcem naozaj poukázať na to a som presvedčená, že ak máme nejaký budžet peňazí k dispozícií v rozpočte zdravotníctva a máme sa rozhodovať, kam ho dáme, a sme si vedomí toho, že nám odchádzajú sestry, odchádzajú lekári, že nám chýbajú ľudia v sociálnych zariadeniach, pretože sú tam práve tie krivdy, ktoré spomenula aj Monika, ktoré sa snažíme napravovať, máme týchto ľudí, ktorí sú nezaplatení a podarilo sa nám vylobovať aspoň tie stabilizačné príspevky a zvýšenia platov, ale ešte stále to nie je zahojené a ja som presvedčená, že ak máme nalievať financie nejakým smerom, tak ich dávajme práve tým ľuďom, ktorí nám chýbajú už teraz a budú nám ešte viac chýbať, pretože ja si pamätám, ešte keď som pracovala na VÚC-ke, tak priemerný vek lekárov bol nad 60 rokov. Podobné informácie som počula nedávno na stretnutí Asociácie poskytovateľov sociálnej starostlivosti. My za pár rokov prídeme o ľudí, ktorí nám pracujú aj v zdravotníctve, aj v sociálnom systéme, a ak ich nezaplatíme a nevytvoríme im podmienky, v ktorých chcú pracovať, v ktorých sa chcú rozvíjať, tak sme v keli, pretože na nás padne tiaha toho, že nebude sa mať kto o týchto chorých ľudí starať. A ja som presvedčená, že dávať teraz peniaze poisťovniam navyše, nie je tou dobrou cestou. Tou správnou cestou je oceniť tých, ktorí už dávno ocenení mali byť. Ďakujem.
94. schôdza NR SR - 7.deň - A. dopoludnia
Dátum: 2023-06-22
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

98. Ďakujem za slovo. Pani kolegyňa, dovolím si povedať, že neverím ani v trh a neverím ani v Igora Matoviča. Myslím si, že s touto témou nijaká viera nemá nič spoločné. Takisto by som dala rada preč všetky akékoľvek posudzovania o tom, koho vedie nenávisť a podobne, pretože ja tu nič také nevidím. Myslím si, že sme tu dospelí ľudia, zrelí ľudia a rozmýšľame nad faktami. Ja som vo svojej predošlej faktickej poznámke hovorila o tom, že ÚHP a takisto úrad pre dohľad poukazuje na to, že všeobecná poisťovňa, áno, tá, ktorá je na tom tak zle, je na tom tak zle aj preto, lebo dotuje tie súkromné poisťovne, ktoré platia menej tým nemocniciam. Ja neviem, prečo to takto je, nie som na to odborník. Ale moju dôveru voči sociálnym, voči zdravotným poisťovniam to vôbec neposiluje. Ja si vôbec nemyslím, že pokiaľ vo zvyšných krajinách Európskej únie tento zisk nie je dovolený vyplácať si ho, tak prečo by sme to my takto mali mať. A prečo by sme mali dovoliť, a to sa čudujem, že to tu tolerujeme roky toto krížové vlastníctvo, a porovnávať to so štátom je podľa mňa úplne mimo, pretože toto je niečo, čo je v súkromnej forme. Pretože toto sú ľudia, ktorí majú obrovské imanie a majú, samozrejme, aj snahu vplývať na dianie v spoločnosti. A môžu to robiť veľmi dobrým spôsobom. Nejdú priamo do tej špinavej politiky, ale majú možnosť ovplyvňovať mnohé procesy. Čiže ja si myslím, že toto, jak to je nastavené teraz, je netransparentné. A ja skôr verím naozaj tým zisteniam ÚHP a úradu pre dohľad a nevidím dôvod na to, aby sme navyšovali zisky súkromným poisťovniam. A či odíde Union, alebo neodíde, či odíde Penta ne... (Prerušenie vystúpenia časomerom.)
94. schôdza NR SR - 7.deň - A. dopoludnia
Dátum: 2023-06-22
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

71. Ďakujem veľmi pekne. Slovensko je jediná krajina v Európskej únii, ktorá dovolí súkromným poisťovniam vyplácať si zisk z verejného zdravotného poistenia. Je zrejmé a poukazuje na to Úrad pre dohľad nad zdravotnou starostlivosťou i úrad hodnoty za peniaze, že Všeobecná zdravotná poisťovňa dotuje súkromné poisťovne a dopláca na nich. Za rovnaké úkony platí viac ako tie súkromné. Čiže máme tu, máme tu finančnú skupinu, o ktorej hovoríme. Ide o veľké peniaze naozaj a je otázka, že či je v poriadku takéto nastavenie zákona, či je v poriadku krížové vlastníctvo médií, vplyvných médií, nemocníc, zdravotníckych zariadení, siete lekární, poisťovne. A ešte by som sa chcela k tomu vyjadriť, k tej predmetnej veci, vlastne na to, čo poukazoval Igor Matovič. Áno, korupcia sa častokrát deje buď formou kešu, prevodmi, rôznymi službami, ale aj takýmito piár článkami. Podľa môjho názoru sú tieto články veľmi nedôstojné a ja sa sama čudujem pani poslankyni, že jej nevadí, keď je takýmto spôsobom v podstate prezentovaná iba cez nejaké jej fyzické danosti. Myslím si, že poslanec Národnej rady je človek, ktorý sa sem dostal, dostal dôveru ľudí a mal by sa prezentovať skôr svojimi schopnosťami, znalosťami a nie tým, aké má či nemá vnady. Takže je mi to tak nesmierne aj ako žene ľúto, že vlastne niekto je okej s tým, keď je takýmto spôsobom prezentovaný. Ďakujem.
94. schôdza NR SR - 7.deň - A. dopoludnia
Dátum: 2023-06-22
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

34. Ďakujem za slovo. Ja som veľmi rada tomuto návrhu. Som presvedčená aj na základe mojej praxe, aj na základe toho, že sama som bola do veľkej miery vychovávaná starými rodičmi, že je dôležité, aby sme naozaj umožnili a podporili takýchto starých rodičov, keď biologickí rodičia nemôžu, nechcú alebo nevedia sa postarať o svoje deti. Vždy je lepšie podľa môjho názoru pracovať s tou rodinou a umožniť vyrastanie dieťaťa v prirodzenom prostredí a nie v prostredí ústavnej starostlivosti v detských domovoch. Preto som rada za tento návrh a plne ho podporujem, aby naozaj aj starí rodičia, ktorí sa ujmu svojich vnúčat, dostávali náležitú podporu. A všetkým týmto starým rodičom patrí obrovská vďaka a uznanie za to, že umožňujú týmto deťom, týmto svojim vnúčatám vyrastať v usporiadanom a prirodzenom prostredí. Ďakujem.
94. schôdza NR SR - 6.deň - A. dopoludnia
Dátum: 2023-06-21
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

36. Ďakujem za slovo. Ja sa vyjadrím k predmetnej veci. Som náhradníčka v európskom výbore a chcem povedať, že vsunúť jeden bod, kde sa zaväzuje vláda medzi 50, alebo neviem, koľko tých bodov bolo, kde sa proste len, výbor niečo berie na vedomie, považujem za manipuláciu, v tomto súhlasím s Romanou a som presvedčená, áno, táto otázka je legitímna, to uznávanie toho rodičovstva. A je to otázka, ktorá naozaj vedie k rôznym názorom. A v takejto situácii, pokiaľ chceme naozaj prijať nejaké záväzné stanovisko, tak by bolo na mieste viesť diskusiu a rokovať o tom. A následne by rozhodla väčšina o takom či takom postoji. To by bolo korektné, to by bolo férové. Vsunúť to medzi body, ktoré sa iba berú na vedomie, nie je korektné. V tomto súhlasím. Čo sa týka odvolania, k tomu sa ani nevyjadrujem, pretože neviem v tejto chvíli, že máme v podstate poslednú riadnu schôdzu, takže to už nech rozhodne plénum, ale v tejto jednej veci naozaj ja by som bola rada, keby sme riešili veci korektne a nevyužívali všelijaké šikovnosti alebo nepodstrkávali veci, to, čo sa tu robí v poslednej dobe, možnože posledné tri roky dosť často. Takže toto som chcela k tomu povedať. Ďakujem.
94. schôdza NR SR - 4.deň - A. dopoludnia
Dátum: 2023-06-16
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

66. Ďakujem za slovo. Monika, ja si myslím, že je úplne namieste byť intenzívny a byť emotívny pri tejto téme, pretože veľmi záleží na našich deťoch. Čo sa týka podpory masových športov, čo sa týka podpory klubov a hlavne v situáciách, kde tá podpora plynie od samosprávy, je to veľmi rôzne. Môže to byť super, ako je to v Poprade, a môže to byť úplne na figu, tak ako je to v Bratislave. Veľmi záleží naozaj na tých starostov a primátoroch, ako sa k tomu postavia. Preto som presvedčená, že my naozaj potrebujeme tie decká rozhýbať a na to nepotrebujeme nič extra špeciálne. Nakoniec aj v tom zákone sú pripravené nejaké špeciálne podmienky pre školy, ktoré to nedávajú úplne hneď, a takisto neohrozujeme disponibilnú hodinu štvrtákov, čo tomu bolo vyčítané. A ja sa pýtam, že čo sa tu robilo za čias, keď ešte pán Gröhling bol ministrom školstva. Veď táto otázka tu visí už od roku ´20 minimálne. Nehovoriac o tom, že aj tie predošlé vlády to zanedbali. Tak ja si myslím, že poďme hľadať spôsoby, ako sa to dá, a ja som za to, že aj keby sa tie decká prechádzali, aj keby behali okolo školy alebo si len hádzali loptu, vždy je to lepšie ako keď stále sedia na zadku a pozerajú do mobilov, to, čo tu máme teraz stále. Takže ja si myslím, že treba byť intenzívny, treba byť emotívny, pretože aby sme sa aj zobudili. Možno tí, ktorí sme sa ešte nezobudili. Ďakujem.
90. schôdza NR SR - 14.deň - A. dopoludnia
Dátum: 2023-05-24
Poslanec: Drábiková, Lucia (OĽANO)
Druh vystúpenia: Vystúpenie v rozprave

72. Ďakujem za slovo. Vážený pán predsedajúci, vážené pani poslankyne, vážení páni poslanci, v súlade s § 73 zákona o rokovacom poriadku som bola výborom určená za spravodajkyňu k návrhu zákona, ktorý je uvedený pod tlačou 1675. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 1738 z 19. apríla 2023 navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhuje výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
90. schôdza NR SR - 13.deň - A. dopoludnia
Dátum: 2023-05-23
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

58. Ďakujem za slovo. Ja som tak s prekvapením zistila, že naozaj strana SaS má nesmierne veľa odborníkov na gynekológiu a ženské práva, a som teda veľmi prekvapená, koľkých z nich som si mohla vypočuť. Niektoré veci mi tu tak nesedia. Na jednej strane mi nesedí, že pán poslanec Krúpa navrhol ukončenie schôdze, na druhej strane jeho vlastní poslanci túto tému neúmerne naťahujú. Hovoríte, že to je podružná téma, ktorou sa neradno zaoberať. Veď pokiaľ je to podružná téma a nesúhlasíte so zákonom, môžete hlasovať proti. Potom tu vystala taká vec. Pán kolega Lehotský spomínal, že to zlepšenie tej socio-ekonomickej situácie by mohlo tým ženám pomôcť sa rozhodnúť, aby nešli na interrupciu, na druhej strane sabotujete všetky možné opatrenia na pomoc rodinám a ženám, ktoré sú predkladané v pléne. Ja sa pýtam, keď tá žena je v tej situácii vystresovaná, vypätá, je dobré, aby sa rozhodovalo v takomto stave? Nie je práve ľudským krokom to, keď jej dáme ten čas na rozmyslenie a dostatok informácií? Pán kolega Lehotský, že vás hanba nefackuje, vy tu robíte z pani poslankyne Záborskej a z ostatných predkladateľov sadistické monštrá, ktoré sa tešia z toho, že nejakú ženu trápia a znemožňujú jej interrupcie. O to tu naozaj nikomu nejde. A ja sa pýtam aj na to, že čo je tu ideologické na tom, že chceme zabezpečiť chránené bývanie pre ženy v ťažkej situácii, že chceme zvýšiť príspevok pre ťažko zdravotne narodené dieťa. Že chceme pravdivo pomenovať skutočnosť, ktorá sa pri interrupciách deje, že naozaj toto tehotenstvo sa ukončuje a už nikdy sa nezačne, pretože už to dieťatko je mŕtve. A ešte sa chcem spýtať, zazneli tu už, nedá mi, som psychológ, nevnášam to sem, zazneli tu slová o nutkavosti z našej strany. Ja skôr tu mám pocit nejakej paranoje, nejakej paranoje takej nejakej... (Prerušenie vystúpenia časomerom.)
90. schôdza NR SR - 9.deň - A. dopoludnia
Dátum: 2023-05-16
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

16. Ďakujem za slovo. Pravdu máš, Peťo, a nech to stojí, čo to stojí, môže znieť odvážne, môže to znieť nerozumne, ale keď sa pozrieme na ten kontext, že v štátnej pokladnici je 8,7 miliardy, plníme maastrichtské kritériá, historicky prvé volebné obdobie, v ktorom Slovensko hospodárilo lepšie ako priemer EÚ, dosiahli sme top rating a popritom všetkom tie výsledky hovoria za seba. Platy učiteľov narástli o 26 %, štátnych zamestnancov o 21 %, uzavreli sme memorandum s bankami, čo prinieslo miliardu do štátneho rozpočtu. V rámci prorodinnej politiky sme vyplatili v rámci rodinného balíka 1,17 miliardy, v rodičovskom bonuse 260 miliónov. Podpísali sme memorandum so Slovenskými elektrárňami, kde bola garantovaná cena elektriny v hodnote 1,45 miliardy, energopomoc dosiahla 8,2 miliardy eur, covidová pomoc dosiahla 9,7 miliardy. Tieto všetky pomoci sa podarili vďaka výbornému hospodáreniu, vďaka výbornej správe verejných prostriedkov za vlád Igora Matoviča a Eduarda Hegera. Toto sú výsledky, ktoré hovoria o tom, že áno, teraz naozaj môžme pomáhať, pretože je z čoho, pretože sa to podarilo dobre zorganizovať. A chcem sa naozaj pripojiť k tomuto návrhu a myslím si, že pomoc rodinám je to, čo je veľmi dôležité, a to, čo ponúkame my, je veľmi konkrétne a reálne. Ďakujem ešte raz.